ผลประกอบการเอกชนสดใส ดาวโจนส์ปิดวันศุกร์ขยับขึ้น
ดัชนีดาวโจนส์ตลาดหุ้นนิวยอร์กปิดบวกเมื่อวันศุกร์ที่ผ่านมา (24 เม.ย.) ขณะที่ดัชนี S&P 500 และดัชนี NASDAQ ทำสถิติระดับปิดสูงสุดอีกครั้ง เนื่องจากผลประกอบการของบริษัทขนาดใหญ่ออกมาในเชิงบวก
27 เม.ย. 2558

สำนักข่าวอินโฟเควสท์รายงานว่า ดัชนีดาวโจนส์ตลาดหุ้นนิวยอร์กปิดบวกเมื่อวันศุกร์ที่ผ่านมา (24 เม.ย.) ขณะที่ดัชนี S&amp;P 500 และดัชนี NASDAQ ทำสถิติระดับปิดสูงสุดอีกครั้ง เนื่องจากผลประกอบการของบริษัทขนาดใหญ่ออกมาในเชิงบวก
ทั้งนี้ ดัชนีเฉลี่ยอุตสาหกรรมดาวโจนส์ปิดที่ 18,080.14 จุด เพิ่มขึ้น 21.45 จุด หรือ +0.12%, ดัชนี NASDAQ ปิดที่ 5,092.08 จุด เพิ่มขึ้น 36.02 จุด หรือ +0.71% และดัชนี S&amp;P500 ปิดที่ 2,117.69 จุด เพิ่มขึ้น 4.76 จุด หรือ +0.23% ดัชนี NASDAQ ทำผลงานได้โดดเด่นอีกครั้ง ภายหลังพุ่งทำระดับปิดสูงสุดในรอบ 15 ปีเมื่อวันพฤหัสบดีจากการพุ่งทะยานของหุ้นกลุ่มเทคโนโลยี อาทิ อเมซอน ไมโครซอฟท์ และกูเกิล
นอกจากนี้ ตลาดยังได้รับแรงหนุนจากข้อมูลยอดสั่งซื้อสินค้าคงทนสหรัฐ โดยกระทรวงพาณิชย์สหรัฐเปิดเผยว่า ยอดสั่งซื้อสินค้าคงทน เช่น เครื่องบิน รถยนต์ และเครื่องจักรขนาดใหญ่ที่มีอายุการใช้งานตั้งแต่ 3 ปีขึ้นไป เพิ่มขึ้น 4% ในเดือนมี.ค. เมื่อเทียบกับการคาดการณ์ของนักวิเคราะห์ที่คาดว่าจะเพิ่มขึ้น 0.6%
หุ้นอเมซอนทะยาน 14.13% ภายหลังบริษัทเผยยอดขายสุทธิในไตรมาสแรกเพิ่มขึ้น 15% สู่ระดับ 2.272 หมื่นล้านดอลลาร์สหรัฐ, หุ้นกูเกิลพุ่ง 2.91% เนื่องจากผลประกอบการของไตรมาสแรกเพิ่มขึ้นจากหนึ่งปีก่อน 12% สู่ระดับ 1.73 หมื่นล้านดอลลาร์สหรัฐ ซึ่งสูงกว่าคาดการณ์ของนักวิเคราะห์ และหุ้นไมโครซอฟท์พุ่ง 10.45% เนื่องจากผลประกอบการในไตรมาสแรกเพิ่มขึ้นสู่ระดับ 2.17 หมื่นล้านดอลลาร์ ซึ่งสูงกว่าคาดการณ์ของนักวิเคราะห์